Марко Ганчев
Надпис върху камък от неолита

chitanka.info

…………… когато дойдоха

да сменят

старокаменната епоха

с новокаменната… оха,

новата щеше да легне

върху старата като дялан камък.

Обаче всичко удари на камък,

а от камъка — искра,

от искрата — пламък

на битка между двата елита:

елита на палеолита

и елита на неолита.

Елита на палеолита

започна да налита

да си остане елит

и в неолита.

Обаче елита на неолита

му вика да не налита,

а да си остане в палеолита.

Обаче оня елит налита

с камъни от палеолита.

Че като почна елита

на неолита

върху него пък да връхлита

с камъните на неолита.

Преимуществото му беше велико

и то пролича веднага,

защото бяха завързани с лико

камъните му о тояга.

Обаче елита на палеолита

се приобщи веднага

към прогреса на неолита —

върза камъни о тояга.

А елита на неолита

и към недялани камъни

в боя посяга,

зер а ла гер ком а ла гер,

кьор тутуна секер

(за превода на което ще има влог

Константин първи Палеолог).

И никого вече не беше го еня

какво точно трябваше да се сменя:

дали епоха с епоха

или пройдоха с пройдоха.

За утеха на бъдната челяд

остана една поука слаба:

че два остри камъка брашно не мелят,

поради което поскъпва хляба…

1991

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.